b'\n_START_ARTICLE_\nMichael Gregoritsch\n_START_SECTION_\nSeurajoukkueura\n_START_PARAGRAPH_\nGregoritsch aloitti ammattilaisuransa Kapfenberger SV:ss\xc3\xa4. H\xc3\xa4n debytoi seuran paidassa It\xc3\xa4vallan Bundesliigassa huhtikuussa 2010 ja onnistui heti maalinteossa ollen nelj\xc3\xa4\xc3\xa4 p\xc3\xa4iv\xc3\xa4\xc3\xa4 vaille 16-vuotiaana sarjan historian nuorin maalintekij\xc3\xa4. H\xc3\xa4n pelasi Kapfenbergin edustusjoukkueessa 28 ottelua tehden kolme maalia._NEWLINE_Hein\xc3\xa4kuussa 2011 Gregoritsch siirtyi Saksan Bundesliigan TSG 1899 Hoffenheimin paitaan. K\xc3\xa4yt\xc3\xa4nn\xc3\xb6ss\xc3\xa4 koko Hoffenheim-aikansa h\xc3\xa4n vietti lainalla vanhassa seurassaan, 2. Bundesliigan FC St. Paulissa ja saman sarjan VfL Bochumissa. Lopulta Gregoritsch ei pelannut Hoffenheimin edustusjoukkueessa minuuttiakaan. _NEWLINE_Hein\xc3\xa4kuussa 2015 Gregoritsch siirtyi lainan loputtua pysyv\xc3\xa4ll\xc3\xa4 siirrolla Bochumiin, mutta saman kuun aikana h\xc3\xa4n siirtyi pysyv\xc3\xa4ll\xc3\xa4 siirrolla Saksan Bundesliigan Hamburger SV:hen. H\xc3\xa4n debytoi Bundesliigassa seuraavassa kuussa Bayern M\xc3\xbcncheni\xc3\xa4 vastaan. Avausmaali syntyi syyskuussa 2015 FC Ingolstadtin verkkoon.\n_START_SECTION_\nMaajoukkueura\n_START_PARAGRAPH_\nGregoritsch on edustanut It\xc3\xa4valtaa nuorten maajoukkuetasoilla. Vuodesta 2011 h\xc3\xa4n kuului maan alle 21-vuotiaiden maajoukkueeseen ja on joukkueen historian paras maalintekij\xc3\xa4. Vuonna 2016 h\xc3\xa4n pelasi ensimm\xc3\xa4isen ottelunsa It\xc3\xa4vallan miesten maajoukkueessa.\n_START_SECTION_\nMuuta\n_START_PARAGRAPH_\nMy\xc3\xb6s Gregoritschin is\xc3\xa4 Werner Gregoritsch on entinen jalkapalloilija ja nykyinen valmentaja. H\xc3\xa4n toimii It\xc3\xa4vallan alle 21-vuotiaiden p\xc3\xa4\xc3\xa4valmentajana. Michael Gregoritsch pelasi is\xc3\xa4ns\xc3\xa4 alaisuudessa my\xc3\xb6s Kapfenberger SV:ss\xc3\xa4.'